BRR แรงต่อ 15% “นิวไฮ” รอบ 2 ปี 7 เดือน รับราคาน้ำตาลพุ่ง-กำลังซื้อฟื้น
BRR แรงต่อ 15% “นิวไฮ” รอบ 2 ปี 7 เดือน รับราคาน้ำตาลพุ่ง-กำลังซื้อฟื้น
25 มี.ค. 2564

ผู้สื่อข่าวรายงานว่า ราคาหุ้น บริษัท น้ำตาลบุรีรัมย์ จำกัด (มหาชน) หรือ BRR ณ เวลา 10.33 น. อยู่ที่ระดับ 6.80 บาท บวก 0.90 บาท หรือ 15.25% สูงสุดที่ระดับ 7.25 บาท ต่ำสุดที่ระดับ 5.90 บาท ด้วยมูลค่าการซื้อขาย 41.47 ล้านบาท โดยราคาหุ้นปรับตัวขึ้นทำจุดสูงสุดอีกครั้งในรอบ 2 ปี 7 เดือน นับตั้งแต่ราคาปิดที่ 6.80 บาท เมื่อวันที่ 31 ต.ค.61

โดยปัจจัยที่คาดว่าส่งผลให้ราคาหุ้นปรับตัวเพิ่มขึ้น มาจากประเด็น ราคาขายน้ำตาลตลาดโลก ที่ปรับตัวแตะระดับสูงสุดในรอบ 4 ปี โดยปัจจุบันเฉลี่ยอยู่ที่ 18-19 เซนต์ต่อปอนด์ คาดเฉลี่ยอยู่ในระดับนี้ตลอดปี จากปี 2563 เฉลี่ยอยู่ที่ 14 เซนต์ต่อปอนด์ หลังได้แรงหนุนจากความต้องการบริโภคมากขึ้น ตามการฟื้นตัวของเศรษฐกิจโลก และซัพพลายลดลง ทั้งจากการนำไปผลิตเอทานอลของบราซิล และปรากฏการณ์เอลนีโญ
ขณะที่ นายอนันต์ ตั้งตรงเวชกิจ ประธานเจ้าหน้าที่บริหาร BRR เปิดเผยว่า บริษัทตั้งเป้าหมายปี 2564 มีรายได้รวมเติบโต 18% จากปี 2563 ที่มีรายได้รวม 4,047.98 ล้านบาท รวมถึงกำไรสุทธิกลับมาฟื้นตัวโดดเด่นมากขึ้น จากปี 2563 ที่มีกำไรสุทธิ 6.14 ล้านบาท หลังสถานการณ์การแพร่ระบาดของเชื้อไวรัสโควิด-19 คลี่คลาย ทำให้ธุรกิจหลัก อย่าง ธุรกิจน้ำตาล ธุรกิจโรงไฟฟ้า ธุรกิจปุ๋ย ธุรกิจบรรจุภัณฑ์จากชานอ้อย และธุรกิจโลจิสติกส์ กลับมาดำเนินการได้เต็มที่อีกครั้ง
สำหรับธุรกิจน้ำตาลในฤดูกาลผลิตปี 2563/2564 คาดปริมาณอ้อยเข้าหีบ 1.75 ล้านตันอ้อย ค่อนข้างทรงตัว จากในช่วง 2-3 ปีก่อน ขณะที่ฤดูกาลผลิตปี 2564/2565 จะมีปริมาณอ้อยเข้าหีบ 2.4 ล้านตันอ้อย และฤดูกาลผลิตปี 2565/2566 จะมีปริมาณอ้อยเข้าหีบ 2.6 ล้านตันอ้อย